Kaapstad-waterkrisis: Hitte kortwiek waterbesparingDie Stad Kaapstad. Foto: Phillip Bruwer Die Stad Kaapstad het inwoners gewaarsku om waterverbruik aansienlik te verminder te midde van die ongewone warm en droë weerstoestande wat die stad tans ervaar. Teen Maandag het die Wes-Kaapse damvlakke op 29,4% gestaan. Met die laaste 10% van ŉ dam se water wat grootliks onbruikbaar is, beteken dit die damvlakke is wesenlik op 19,4%. Die algemene waterverbruik staan op 632 miljoen liter per dag. Dit is 132 miljoen liter meer as die doelwit van 500 miljoen liter water per dag onder die vlak 4b-waterbeperkings wat onlangs vir ŉ onbepaalde tydperk ingestel is. “Verbruik bly steeds te hoog wat vererger word deur die warmer weer en gepaardgaande verdamping,” het rdl. Xanthea Limberg, burgemeesterskomiteelid vir informele nedersettings, gesê. “Daar behoort geen rede te wees waarom binnenshuise waterverbruik weens die weer toeneem nie. Om te verseker dat ons die nodige reserwes opbou om ons tot volgende winter deur te dra, moet ons die water bespaar wat ons tans het. Ons gaan voort met drukvermindering van water en wetstoepassing reg deur die stad.” Sy het gesê die stad is in ŉ ongekende situasie. “Hierdie droogte is baie erger en uitgerek as wat enigeen voorspel het en die waarskynlikheid van reënval bly onseker.” Lees meer oor hoe om water te bespaar. Lees meer oor wat vlak 4b-waterbeperkings inhou.